KIRJALLINEN KYSYMYS E-0942/02

esittäjä(t): Nelly Maes (Verts/ALE) komissiolle

(9. huhtikuuta 2002)

Aihe: Luoteis-Slovakian hydrologinen tilanne

Slovakian luoteisosassa on maan alla ainutlaatuinen makean veden varanto, koska viereisiltä vuoristoalueilta (esim. Tatra-vuoristo) virtaa alueelle paljon sadevettä, joka siilautuu maaperään. Kyseessä on Keski-Euroopan suurin makean veden varanto, josta kolme Slovakian aluetta, eli 10 prosenttia koko maasta, saa juomavetensä (pumppauskapasiteetti 16 000 litraa sekunnissa!).

Voisiko komissio antaa tietoja siitä, suojataanko tätä arkaa aluetta riittävästi jätevesiltä (jätevedenpuhdistamot ja/tai jätevesikanaalit)? Onko komissio tietoinen slovakialaisista tai eurooppalaisista hankkeista/hankepyynnöistä, joiden tavoitteena on tämän alueen tehokkaampi suojelu? Jos näin on, voiko komissio tiedottaa parlamentille näistä hankkeista ja/tai hankepyynnöistä ja toimenpiteistä, joihin niiden perusteella on ryhdytty? Katsooko komissio, että tällä alueella on riittävä varustus maaperän vesivarannon suojelemiseksi?

Jos näin ei ole, aikooko komissio kirjaimellisesti tutkia syvemmin tätä Slovakiassa sijaitsevaa maanalaista vesivarantoa?

Günter Verheugenin komission puolesta antama vastaus

(21. toukokuuta 2002)

Slovakiassa on jo käynnistetty prosessi jäteveden keruu- ja käsittelyjärjestelmien rakentamiseksi ja uudenaikaistamiseksi Slovakian nykyisen lainsäädännön ja hyväksytyn toteutussuunnitelman mukaisesti. Hiljattain hyväksytyn vesilain mukaisesti jätevettä maahan tai pintavesiin laskevan on varmistettava, että vastaanottava vesistö ei pilaannu sen seurauksena. Lisäksi jäteveden asianmukainen käsittely on järjestettävä ennen veden laskemista vastaanottavaan vesistöön. Biologinen käsittely katsotaan asianmukaiseksi käsittelyksi. Lisäksi ympäristön laatunormien asettamisessa käytetään jo yhdistettyä lähestymistapaa, kuten yhteisön vesipolitiikan puitteista 23. lokakuuta 2000 annetussa Euroopan parlamentin ja neuvoston direktiivissä 2000/60/EY(1) edellytetään.

Edellä mainitun toteuttamissuunnitelman tavoitteiden mukaisesti toimenpiteiden ja resurssien avulla keskitytään täyttämään yhdyskuntajätevesien käsittelystä annetun neuvoston direktiiviin (91/271/ETY)(2) sisältyvät erityisedellytykset. Koko maa on nyt osoitettu haavoittumiselle alttiiksi alueeksi, joten kaikkiin yli 10 000 asukasvastineluvun taajamien jäteveden käsittelylaitoksiin rakennetaan jälkikäsittelyjärjestelmä ravinteiden poistamiseksi. Toteutussuunnitelman mukaisesti jätevedestä käsitellään direktiiviä noudattaen vuoden 2004 loppuun mennessä 83,07 prosenttia, vuoden 2008 loppuun mennessä jo 90,63 prosenttia ja vuoden 2012 loppuun mennessä 97,18 prosenttia. Direktiivin vaatimukset odotetaan täytettävän kokonaisuudessaan joulukuussa 2015, kuten ympäristöasioita koskevasta luvusta 22 käytyjen neuvottelujen puitteissa hyväksytyssä siirtymäkauden toimenpiteessä suunnitellaan.

Toteutussuunnitelmaan sisältyy myös rahoitussuunnitelma (jonka mukaisesti käsittelylaitoksia varten osoitetaan 287 miljoonaa euroa, keruujärjestelmiä varten 603 miljoonaa euroa sekä maa- ja elintarviketaloutta varten 30,6 miljoonaa euroa). Rahoitus kunnallisia käsittelylaitoksia varten tulee pääasiassa valtion ja kuntien talousarvioista.

Nitraattien aiheuttaman pilaantumisen osalta (12 päivänä joulukuuta 1991 annettu neuvoston direktiivi (91/676/ETY)(3)) Slovakian ympäristöministeriö on tehnyt tutkimuksen nimeltä Vesivarojen suojelu maataloudesta peräisin olevien nitraattien aiheuttamaa pilaantumista vastaan (VUPOP, 2000), johon sisältyi myös sellaisten alueiden arviointi, jotka ovat mahdollisesti haavoittumiselle alttiita.

Hyväksyttyyn toteutussuunnitelmaan sisältyy hyvää maatalouskäytäntöä koskevan lain hyväksyminen vuoden 2002 loppuun mennessä, ja direktiivi on saatettu täysin osaksi kansallista lainsäädäntöä hiljattain tapahtuneen vesilain hyväksymisen myötä. Laissa määritellään edellytykset haavoittumiselle alttiiden alueiden osoittamiselle. Tällaiset alueet osoitetaan vuoden 2002 loppuun mennessä. Toimintasuunnitelma vahvistetaan jäsenvaltioksi liityttäessä.

Slovakiassa on kehitelty ja kehitellään parhaillaan Phare-ohjelmasta myönnettävällä rahoituksella useita veden laatuun liittyviä ohjelmia:

- Hallinnollisten valmiuksien parantamista koskevat hankkeet:

- Ohjelma SR 9810.02: Alakohtaisen politiikan yhdenmukaistaminen sekä vesihuollosta ja vesiensuojellusta vastaavien toimielinten kehittäminen.

- SK0007.01: Ympäristötarkastuksesta vastaavien Slovakian viranomaisten vahvistaminen sekä ihmisten käyttöön tarkoitetun veden laadusta annetun direktiivin täytäntöönpano.

- Kummitoimintahanke SR99/IB/EN/01: Yhdenmukaistamisen tukeminen geneettisesti muunnettujen organismien (GMO:t), EMASin, vesihuollon ja juomaveden alalla.

- Vesien suojelua maataloudesta peräisin olevien nitraattien aiheuttamalta pilaantumiselta koskeva hanke (direktiivi 91/676/EY) ympäristöä koskevan alueellisen toimintaohjelman (REAP) kautta.

- Ihmisten käyttöön tarkoitetun veden laadusta 3 päivänä marraskuuta 1998 annetun neuvoston direktiivin 98/83/EY(4) täytäntöönpanoa koskeva hanke ympäristöä koskevan alueellisen toimintaohjelman (REAP) kautta.

- Rajatylittävän yhteistyön puitteissa toteutettavat investointihankkeet jäteveden käsittelyn parantamiseksi:

- Rajatylittävä yhteistyö vuonna 1998. Slovakia/Itävalta. Vesi- ja jätehuolto.

- Jätevesihuoltojärjestelmä vuonna 1999. Jäteveden käsittelylaitos ja juomavesijohtoverkko Kutyssa (Slovakiassa).

- Rajatylittävä yhteistyö vuonna 1999. Slovakia/Tekin tasavalta. Lucensen jäteveden käsittelylaitoksen uudenaikaistaminen (Slovakiassa).

- Rajatylittävä yhteistyö vuonna 2000. Slovakia/Unkari. Yhteistä ratkaisua jätevesien keruuseen ja käsittelyyn Slovakian ja Unkarin alueille ulottuvalla Tokajin alueella koskeva hanke.

- Rajatylittävä yhteistyö vuonna 2000. Slovakia/Itävalta. Jäteveden käsittelyjärjestelmien saattamista valmiiksi Gbelyn, Holièin, Kopèanyn ja Petrova Vesin kunnissa koskeva hanke.

- Rajatylittävä yhteistyö SR0113.02 vuonna 2001. Moravajoen alueen kylien jätevesihuoltojärjestelmä.

- Rajatylittävä yhteistyö SR0101.02 vuonna 2001. Puhdas vesi Popradjoessa ja Dunajecjoessa.

- Luoteis-Slovakiassa ovat erityisen tärkeitä seuraavat hankeet:

- Rajatylittävä yhteistyö vuonna 1999. Slovakia/Tekin tasavalta. Viemäriverkko ja jäteveden puhdistuslaitos Skalicassa (Slovakiassa).

- Rajatylittävä yhteistyö vuonna 2000. Slovakia/Puola. Yhteistä viemäriverkkoa ja jäteveden käsittelyä Polhorankajoen alueen kunnissa koskeva hanke.

Edellä mainittuihin hankkeisiin on osoitettu varoja yli 17,5 miljoonaa euroa.

Liittymistä edeltävän rakennepolitiikan välineen (ISPA) puitteissa on osoitettu varoja jäteveden käsittelyjärjestelmän laajentamiseen ja/tai uudenaikaistamiseen Lounais-Komarnossa, Nitrassa, Trencin alueen luoteisosissa, Martinissa, Dolny Turiecin alueella, Tatravuoriston keskiosissa, Banska Bystricassa ja Zvolenissa. ISPA-varoista on rahoitettu 50 prosenttia näiden hankkeiden tukikelpoisista kustannuksista. Rahoituksen kokonaismäärä oli 47,5 miljoonaa euroa.

Neuvottelujen puitteissa tehdään kesäkuun 2002 puolivälissä vertaisarviointi Slovakian viranomaisten hallinnollisista valmiuksista ympäristöalalla. Vesiala (juomavesi, nitraatit ja vaaralliset aineet) on yksi tarkasteltavista aloista.

(1) EYVL L 327, 22.12.2000.

(2) EYVL L 135, 30.5.1991.

(3) EYVL L 375, 31.12.1991.

(4) EYVL L 330, 5.12.1998.